Éxodo 27
Broncet lurat altara
(Ex 38.1-7)
1“Mä altara acacia sat maderat luraraquim, aca altarasti cajonäñapawa, ladorusa, anchorusa pä metro pä tunca pheskan centimetronïñapawa; altorusti mä metro pä tunca pheskan centimetroniraqui. 2Uca altaran esquinanacapataquisti pusi wajjranaca luraraquïta, ucanacasti sapa may altar esquinampisti mayaquïñapawa. Ucatsti uca altararojja broncempiw patatjja lip'suyaraquïta. 3Uca altarataquisti yänacjja broncetcamacwa luraraquïta, khella apakañsa, palanacsa, tazonanacsa, tenedoranacsa, uqhamarac nina sanc'a naqhañsa. 4Ucjjarusti mä rejilla bronceta luraraquïta, ucarusti pusi broncet lurat argollanacaracwa, rejillan pusi esquinaparu ucharaquïta. 5Ucatsti uca rejilljja uchätawa altar thiya aynacharu, uqhamata altar chicachica altokatancañapataqui. 6Ucjjarusti luraraquïtawa pä morok'o lawanaca ucampi callañataqui acacia sat lawata, ucarusti patatjja broncempiw lip'suyaraquïta. 7Ucatsti uca morok'o lawanacsti argollanaca taypi pasayapjjäta, uqhamata ucampi altara callañataqui. 8Uqhamasti uca altarjja p'iywa luräta lawata, cunjämtejj kollun uñjctajja uca quipcaqui.
Tatitumpi Jiquisiñ Carpan patiopa
(Ex 38.9-20)
9“Ucjjarusti Tatitumpi Jiquisiñ Carpataquejj mä patio luraraquïta. Uca patio aynach tokerusti lino c'anthitata lurat cortinanïñapawa, largorojj pusi tunca pheskan metro janatatata. 10Ucampis pä tunca postenacasa, uqhamarac poste aynachar uchañataquisa broncet luratäñapawa. Ucampis ganchonacasa, anillonacasa kollketäñapawa. 11Uca quipcaraqui amsta tokerusti cortinanïñaparaquiwa largorojj pusi tunca pheskan metro, pä tunca postenacani, uca poste aynachar uchañatac pä tunca broncet luratäñaparaquiwa, uqhamarac ganchonacapasa, anillonacapasa kollket lurataraqui. 12Inti jalanta tokerusti cortinanïñaparaquiwa, takpach patioru ancho toker janatatata pä tunca payan metro chicatani, tunca postenacani, uqhamarac tunca broncet lurata planchanaca poste cayur uchañataquiraqui. 13Uqhamarac inti jalsu tokerusti patiopajj cortinanïñaparaquiwa anchorusti pä tunca payan metro chicatani. 14Mantañ maysa thiya tokerusti pakallko metro cortinanïñapawa, uqhamarac quimsa posteni, quimsa broncet lurata planchanacani poste cayur uchañataqui. 15Uca quipcaraqui maysa thiyasti pakallko metro cortinanïñaparaquiwa quimsa posteni, uqhamarac quimsa broncet lurata planchanacani poste cayur uchañataqui. 16Uqhamarac patioru mantañäqui ucqhasti llätunca metro cortinanïñaparaquiwa lino sat hilo c'anthitat lurat azul telata, wila morado telata, uqhamarac wila telata lurata. Ucampis uca cortinajja suma bordatäñapawa, pusi posteni, pusi broncet lurata planchanacani poste aynachar uchañataqui. 17Ucampis patio ladonacancqui uca postenacasti kollket lurata anillonacanïñapawa, uqhamarac kollket lurat ganchonacaniraqui, ucampisa poste cayuru uchañataquisti broncet luratäñapawa. 18Patiojja largorojj pusi tunca pheskan metronïñapawa, paypachasti anchorojj pä tunca payan metro chicatani, altorusti pä metro pä tunca pheskan centimetroniraqui. Ucampis take cortinanacajja lino sat hilo c'anthitat luratäñapawa, uqhamarac postenaca cayuru uchañataquejja broncet luratäñaparaquiwa. 19Ucampis uca carpanjja cuna yänacatejj munasqui apnakañataqui ucanacajja broncet luratäñapawa, uqhamarac uca carpan ch'acurunacapasa, pationa ch'acurunacapasa broncet luratäñaparaquiwa.
Lamparanac naqhayañatac aceite
(Lv 24.1-4)
20“Ucjjarusti jumajj saraquim israelitanacarojja jupanacajj aceite oliva apanipjjañapataqui sapüru nina naqhayañataqui. 21Ucampis Aaronampi, wawanacapampiw uca lamparanacjja asquichapjjani uqhamata Tatitu nayrakatapanjja jayp'uta arumanthi khantatcama naqhañapataqui tantachasiñ chekanjja, ucasti suma arust'äwiru mantatäqui uca arca jac'ancqui uca velota ankäjjancañapawa. Aca leyisti wiñayataqui churatawa israelitanacaru, uqhamarac wawanacapan wawanacapataquisa.
ayr_Latn ayr_Latn swe_Latn ayr_Latn ayr_Latn swe_Latn ayr_Latn ayr_Latn ltg_Latn ayr_Latn